text:
“Nia! Wala Ak ed Sikayo ed Amin ya Agew”
“Nia! wala ak ed sikayo ed amin ya agew anggad sampot a panaon na mundo.”—MAT. 28:20.
1. (a) Isalaysay ed antikey so ilustrasyon nipaakar ed trigo tan sisanyas. (b) Unong ed si Jesus, antoy kabaliksan na satan?
DIAD sakey ed saray ilustrasyon nen Jesus nipaakar ed Panarian, sinalambit toy sakey ya dumaralos ya angisibwag na maong a binin trigo tan sakey a kabusol ya angitanem na saray sisanyas. Apalumbasan na saray sisanyas so karakel na saray trigo, balet imbaga na dumaralos ed saray aripen to: “Paulyan yo iratan a manbansag ya ontubo anggad panag-ani.” Diad panaoy panag-ani, deralen iray sisanyas tan tiponen iray trigo. Satan ya ilustrasyon et impaliwawa lanlamang nen Jesus. (Basaen Mateo 13:24-30, 37-43.) Antoy ipapaamta na satan ya parabolo? (Nengnengen so tsart ya “Trigo tan Sisanyas.”)
2. (a) Antoy ipapanengneng na ilustrasyon? (b) Dinan a parte na parabolo so imanoen ed sayan artikulo?
2 Ipapanengneng na ilustrasyon no panon tan kapigan tiponen nen Jesus so amin a kabiangan na saray trigo—saray alanaan a Kristiano ya kaiba ton manuley ed Panarian to. Ginmapo so panagsibwag nen Pentecostes 33 C.E. Nasumpal so pantipon sano naawat la na saray alanaan ya mabilay nid dalin diad anggaan na sayan sistema na mundo so permanentin tatak da insan ira awiten ed tawen. (Mat. 24:31; Apo. 7:1-4) No panon a nanengneng na sakey a too so interon kaliberliber no walad toktok na palandey, ontan met lapud sayan parabolo et nanenengneng tayo iray nagawa legan na manga 2,000 ya taon. Anto ray natetebek tayon nagawa nipaakar ed Panarian? Impaimano na parabolo so panaon na pantanem na bini, itubo na saratan, tan pan-ani. Manunan imanoen ed sayan artikulo so panaon na panag-ani. *
DIAD PANANGASIKASO NEN JESUS
3. (a) Antoy agawa kayari inmunan siglo? (b) Base ed Mateo 13:28, antoy intepet tan siopa ray nantepet? (Nengnengen met so kaaruman ya impormasyon.)
3 Diad gapo na komaduan siglo C.E., ‘tinmubo iray sisanyas’ sanen apatnagan ed mundo iray peke ya Kristiano. (Mat. 13:26) Kasabi na komapat a siglo, mas dakel la ray simbolikon sisanyas nen saray alanaan a Kristiano. Diad samay parabolo, tinepetan na ariripen so katawan no kasin labay ton pabagot iray sisanyas. * (Mat. 13:28) Antoy imbaga na katawan?
4. (a) Anto so ipapanengneng na ganggan na Katawan a Jesus? (b) Kapigan abidbir iray singa trigon Kristiano?
4 Oniay ingganggan nen Jesus nipaakar ed trigo tan saray sisanyas: “Paulyan yo iratan a manbansag ya ontubo anggad panag-ani.” Ipapanengneng na satan a manlapu la nen inmunan siglo ya anggad natan et walan walay simbolikon trigo—saray alanaan a Kristiano diad dalin. Imbaga met nen Jesus ed saray disipulo to: “Wala ak ed sikayo ed amin ya agew anggad sampot a panaon na mundo.” (Mat. 28:20) Kanian protektaan nen Jesus iray alanaan a Kristiano ed amin ya agew anggad panaon na anggaan. Balet, lapud mas dinmakel iray simbolikon sisanyas, agtayo naseguro no siopa ray simbolikon trigo legan na satan ya andukey a panaon. Anggaman ontan, manga 30 taon antis ya ginmapo so panaon na panag-ani, nabidbir la no siopa ray simbolikon trigo. Panon itan a nagawa?
MENSAHERON ‘ANGIPARAAN ED DALAN’
5. Panon ya asumpal so propesiya nen Malaquias nen inmunan siglo?
5 Pigaran siglo antis ya insalaysay nen Jesus so ilustrasyon nipaakar ed trigo tan sisanyas, pinuyanan nen Jehova so propeta ton si Malaquias ya ipasakbay iray nagawa a mikonektaan ed ilustrasyon nen Jesus. (Basaen so Malaquias 3:1-4.) Si Juan a Bautista so mensahero odino ‘igaganggan ya angiparaan ed dalan.’ (Mat. 11:10, 11) Sanen sikatoy sinmabi nen 29 C.E., magano lay pangukom ed nasyon na Israel. Si Jesus so komaduan mensahero odino igaganggan. Amidua ton nilinisan so templo ed Jerusalem—unona et diad gapo na ministeryo to tan komadua et diad bandad sampot na satan. (Mat. 21:12, 13; Juan 2:14-17) Kanian, say impanlinis nen Jesus et sakopen toy pigaran taon.
6. (a) Antoy mas malaknab ya kasumpalan na propesiya nen Malaquias? (b) Kapigan inusisa nen Jesus so espiritual a templo? (Nengnengen met so kaaruman ya impormasyon.)
6 Antoy mas malaknab ya kasumpalan na propesiya nen Malaquias? Pigaran dekada antis na 1914, ginawa di C.T. Russell tan saray kakaiba to so kimey a miparad samay ginawa nen Juan a Bautista. Satan a kimey et say pangipawil ed saray katuaan na Biblia. Imbangat na Saray Estudyante na Biblia so dugan kabaliksan na dondon bagat nen Kristo, impaamta ray katilaan nipaakar ed impierno, tan inyabawag day panampot na Panaon na Saray Gentil. Balet, dakel iray arum nin grupo na relihyon ya mangibabagan papatumbok ira nen Kristo. Kanian say importantin tepet a kaukolan a naebatan et: Siopad sikara so trigo? Pian naebatan itan, ginapoan nen Jesus ya inusisa so espiritual a templo nen 1914. Satan ya impangusisa tan impanlinis et sakopen toy pigaran taon—manlapud 1914 anggad bandad gapo na 1919. *
PIGAY TAON YA IMPANGUSISA TAN IMPANLINIS
7. Sanen ginapoan nen Jesus so manusisa nen 1914, antoy anengneng to?
7 Sanen ginapoan nen Jesus so manusisa, antoy anengneng to? Walay melag ya grupo na maseseg iran Estudyante na Biblia ya diad masulok lan 30 taon et angusar ed saray kaykayarian da tan nansagpot a maong ed panagpulong. * Seguradon aliketan si Jesus tan saray anghel sanen anengneng da iyan daiset balet mabiskeg iran trigo ya ag-apatunda na saray sisanyas nen Satanas! Balet kaukolan nin siansia ya linisan odino ‘gogolan iray anak nen Levi,’ saray alanaan. (Mal. 3:2, 3; 1 Ped. 4:17) Akin?
8. Anto ray agawa kayari 1914?
8 Diad bandad sampot na 1914, adismaya so arum ya Estudyante na Biblia lapud agni ra sinmegep ed tawen. Legan na 1915 tan 1916, kinmapuy so panagpulong lapud panamasegsegang. Likud nid satan, sanen inatey si Brother Russell nen Oktubre 1916, nankokontraan iray agagi. Agsinuportaan na apatira ed saray pitoran direktor na Watch Tower Bible and Tract Society so desisyon ya si Brother Rutherford so mangidaulo. Sinali dan pankokolkolen iray agagi, balet nen Agosto 1917, tinaynan day Bethel. Talagan panaon itan na panaglinis! Sakey ni, saray arum ya Estudyante na Biblia et nampadaeg ed takot ed too. Anggaman ontan, maslak ed saray agagi et mabulos ya nampasakop ed panaglinis nen Jesus tan anguman. Kanian, impasen ira nen Jesus ya tuan Kristianon trigo, balet impulisay to so amin a peke ya Kristiano diad kongregasyon, kaiba lay amin a walad Kakristianoan. (Mal. 3:5; 2 Tim. 2:19) Antoy sinmublay ya agawa? Pian naamtaan, imanoen tayo lamet imay parabolo nipaakar ed trigo tan sisanyas.
ANTOY AGAWA KAYARIN GINMAPO SO PANAON NA PANAG-ANI?
9, 10. (a) Anto natan so pantongtongan tayo nipaakar ed panaon na panag-ani? (b) Antoy unonan agawa diad panaon na panag-ani?
9 “Say panag-ani et say sampot [Griego, “konklusyon”] a panaon na sayan sistema na mundo,” kuan nen Jesus. * (Mat. 13:39) Satan a panaon na panag-ani et ginmapo nen 1914. Pantongtongan tayo so limaran impasakbay nen Jesus a nagawa ed satan a panaon.
10 Unona, pambagot ed saray sisanyas. Inkuan nen Jesus: “Sano panaon lay panag-ani et ibagak ed saray manag-ani, ‘Bagot yo nin unona iray sisanyas tan berber yo iratan.’” Kayari 1914, ginapoan na saray anghel ya ‘bagoten’ iray singa sisanyas a Kristiano diad impangibiig ed sikara ed saray alanaan, saray “ananak na panarian.”—Mat. 13:30, 38, 41.
11. Anggad natan, antoy pidumaan na saray tuan Kristiano ed saray peke ya Kristiano?
11 Legan na panagbagot ed saray sisanyas, lalon anengneng so pandumaan na duaran grupo. (Apo. 18:1, 4) Nen 1919, mapatnag ya naplag la so Makapanyarin Babilonia. Antoy pidumaan na saray tua ed saray peke ya Kristiano? Say panagpulong a kimey. Indanet na saramay angidaulo ed Saray Estudyante na Biblia ya importante so pibiang na amin a walad kongregasyon diad panangipulong ed Panarian. Singa bilang, diad samay bokletan To Whom the Work Is Entrusted, ya im-publish nen 1919, et pinaseseg so amin ya alanaan a Kristiano a manpulong ed kabkaabungan. Inkuan na satan: “Singa agnasabaay kimey, balet kien itan na Katawan, tan diad tulong to et nagawaan tayo itan. Pribilehyom so mibiang ed satan.” Antoy reaksion da? Inkuan na The Watch Tower nen 1922 ya manlapu lad saman et lalon nansagpot ed panagpulong iray Estudyante na Biblia. Ag-abayag, nagmaliw lan pakabidbiran na saray matoor a Kristiano so panagpulong ed kabkaabungan—tan angga nid natan.
12. Kapigan ginmapo so pakakatipon ed trigo?
12 Komadua, pantipon ed trigo. Ingganggan nen Jesus iray anghel to: ‘Tipon yo ray trigo diad kamalir ko.’ (Mat. 13:30) Manlapu la nen 1919, titiponen iray alanaan diad alinisan ya Kristianon kongregasyon. Parad saray alanaan a Kristiano ya mabilay nid dalin diad anggaan na sayan sistema na mundo et unor a natipon sano awaten da lay tumang dad tawen.—Dan. 7:18, 22, 27.
13. Antoy imbaga na Apocalipsis 18:7 nipaakar ed kipapasen natan na Kakristianoan tan amin a kabiangay balangkantis odino Makapanyarin Babilonia?
13 Komatlo, pannangis tan panngalatenget. Sano abedber la na saray anghel iray sisanyas, antoy nagawa? Oniay imbaga nen Jesus a kipapasen na saray sisanyas: “Diman so pannangisan tan panngalatengetan na saray ngipen da.” (Mat. 13:42) Kasin nagagawa la iya natan? Andi ni. Natan et onia nin siansia so ibabaga na Kakristianoan, a kabiangan na balangkantis: “Akayurong ak bilang sakey a reyna, tan aliwa ak a balo, tan agkon balot nalikna so ermen.” (Apo. 18:7) On, ipapasen na Kakristianoan ya kontrolado toy bengabengatla, iisipen to ni ingen ya sikatoy ‘akayurong bilang sakey a reyna’ a mangiimpluensyad saray lider na politika. Diad kaplesan, sarayan simbolikon sisanyas et manpapasirayew, imbes ya mannangis. Balet magano la itan a nauman.
14. (a) Kapigan tan akin a ‘manngalatenget iray ngipen’ na saray peke ya Kristiano? (b) Panon a say nauman a pakatalos tayo ed Mateo 13:42 et mitunosan ed Salmo 112:10? (Nengnengen so kaaruman ya impormasyon.)
14 Legay baleg ya irap, sano naderal lay amin a palson relihyon, saray datin papatumbok da et mananap na salimbeng balet anggapoy naromog da. (Luc. 23:30; Apo. 6:15-17) Insan, sano namoria dan ag-ira makaliktar, onaki-akis ira tan ‘manngalatenget iray ngipen da’ lapud pasnok. Unong ed propesiya nen Jesus nipaakar ed baleg ya irap, diad satan a makapataktakot ya panaon, “tapoktapoken day pagew da ed pantagleey.” *—Mat. 24:30; Apo. 1:7.
15. Antoy nagawa ed saray sisanyas tan kapigan itan nagawa?
15 Komapat, ibuntok ed manliob a hurno. Antoy nagawad saray abedber ya sisanyas? Sikaray ‘ibuntok na saray anghel ed manliob a hurno.’ (Mat. 13:42) Labay ton ibaga et sikaray sigpot a naderal. Kanian, saray datin papatumbok na saray palson relihyon et naderal diad unor a parte na baleg ya irap, diad Armagedon.—Mal. 4:1.
16, 17. (a) Diad ilustrasyon nen Jesus, anto so sinalambit ton unor ya nagawa? (b) Akin et nibaga tayon dia nid arapen so pakagawa na saya?
16 Komalima, onsinag a maliwliwawa. Sinampotan nen Jesus so propesiya to diad impangibagan: “Diad satan a panaon, saray matunong et onsinag a singa kaliwawa na agew diad panarian na Ama ra.” (Mat. 13:43) Kapigan tan iner iya nagawa? Dia ni ed arapen. Say impropesiya nen Jesus et aliwan sakey a kimey ya nagagawad kaplesan diad dalin, noagta nagawa ni labat ed arapen diad tawen. * Niay duaran rason no akin ya ontay nibaga tayo.
17 Unona, samay tepet ya “kapigan.” Imbaga nen Jesus: “Diad satan a panaon, saray matunong et onsinag.” Malinew a say tutukoyen nen Jesus ya “diad satan a panaon” et samay kakkapambitla to, say ‘pangibuntok ed saray sisanyas ed manliob ya hurno.’ Nagawa itan diad unor a parte na baleg ya irap. Kanian, say ‘isinag’ met na saray alanaan et dia nid arapen. Komadua, samay tepet ya “iner.” Imbaga nen Jesus ya saray matunong et ‘onsinag diad panarian.’ Antoy labay ya ibaga na satan? Amin a matoor ya alanaan a wadia nid dalin kayarin asumpal so unonan parte na baleg ya irap et naawat da lay permanentin tatak da. Insan, unong ed impaimano nen Jesus nipaakar ed baleg ya irap, tiponen ira ed tawen. (Mat. 24:31) Diman ira onsinag “diad panarian na Ama ra,” tan agmanbayag kayari na Armagedon, magmaliw iran kabiangan na maliket a nobya nen Jesus diad “kasal na Kordero.”—Apo. 19:6-9.
NO ANTOY NAGUNGGONA TAYO
18, 19. Panon a say pakatalos ed parabolo nen Jesus nipaakar ed trigo tan sisanyas et makagunggona ed balang sakey ed sikatayo?
18 Antoy nagunggona tayo ed sayan parabolo? Unona, napaaralem na saya so pakatalos tayo. Ipapaamta na parabolo so importantin rason no akin ya agni dineral nen Jehova iray mauges a totoo. Siansia nin itetepel to ra pian iparaan iray “banga na panangasi”—saray trigo. * (Roma 9:22-24) Komadua, napabiskeg na saya so talek tayo. Legan a manasingger so anggaan, lalo itayon atakien na saray mamubusol ed sikatayo, ‘balet ag-ira manalo.’ (Basaen so Jeremias 1:19.) No panon a manlapu la nensaman et prinotektaan nen Jehova iray trigo, ontan met panamegley nen Jesus tan saray anghel, Sikatoy walad sikatayo “ed amin ya agew.”—Mat. 28:20.
19 Komatlo, natulongan itayo na parabolo pian nabirbir iray trigo. Akin et importante itan? No amta tayo no siopa ray singa trigon Kristiano, naamtaan tayo so ebat ed tepet nen Jesus diad malaknab a propesiya to nipaakar ed kaunoran iran agew. Intepet to: “Siopa so peteg a matoor tan makabat ya aripen?” (Mat. 24:45) Say duaran ontumbok ya artikulo so mangiter na makapenek ya ebat ed satan a tepet.
^ par. 2 Parapo 2: Pian nanonotan yo ray kabaliksan na arum a parte na parabolo, basaen so artikulon “Saray Matunong et Onsinag a Singa Kaliwawa na Agew” diad Say Panag-bantayan na Marso 15, 2010.
^ par. 3 Parapo 3: Lapud inatey la ray apostol tan saray nakekeraan ya alanaan ed dalin et agtinukoy ya aripen, noagta trigo, sarayan aripen sirin et ontutukoy ed saray anghel. Diad bandad sampot na ilustrasyon, sinalambit ya saray manbagot na sisanyas et saray anghel.—Mat. 13:39.
^ par. 6 Parapo 6: Sakey iyan pananguman ed pakatalos tayo. Diad apalabas, abaloan tayon agawa so impangusisa nen Jesus nen 1918.
^ par. 7 Parapo 7: Manlapud 1910 anggad 1914, angibunog iray Estudyante na Biblia na ngalngali 4,000,000 ya libro tan masulok ya 200,000,000 ya tract tan bokleta.
^ par. 9 Parapo 9: Walay pandumaan na salitan “sampot [odino, konklusyon]” tan “anggaan.” Diad Biblia, say salitan “sampot a panaon na sayan sistema na mundo” et ontutukoy ed say peryodo na panaon ya ompugta ed anggaan, kaiba lay mismon anggaan.
^ par. 14 Parapo 14: Sakey iyan pananguman ed pakatalos tayod Mateo 13:42. Diad apalabas, sinalambit na saray publikasyon tayo ya saray peke ya Kristiano et pigay dekada lan ‘mannangis tan manngalatenget so ngipen da’ lapud inyabawag na saray “ananak na panarian” no siopa ra—sikaray “ananak na samay mauges.” (Mat. 13:38) Balet imanoen ya say ideyan panngalatenget na ngipen et mikonektaan ed kaderal.—Sal. 112:10.
^ par. 16 Parapo 16: Ibabaga na Daniel 12:3 ya “saray makabat [saray alanaan a Kristiano] onsinag ira naani a singa sinag na tawen.” Legan a wadia ni rad dalin, gagawaen da iya diad pibibiang ed panagpulong. Balet, ipapaimano na Mateo 13:43 so panaon sano onsinag ira a maliwliwawa diad Panarian ed tawen. Diad apalabas, say abaloan tayo et parehon ontutukoy iyan duaran teksto ed kimey a panagpulong.
^ par. 18 Parapo 18: Nengnengen so libron Onapit ed si Jehova, pahina 288-289.


c: text/html

text:
SAY PANAG-BANTAYAN No. 4 2017 | Antoy Ibabaga na Biblia Tungkol ed Bilay tan Patey?
ANTOY NIBAGAM?
Kasin kaibad plano na Dios ya ompatey tayo? Ibabaga na Biblia: “Punasen [na Dios] so amin a lua ed kamataan da, tan anggapo lay patey.”—Apocalipsis 21:4.
Nabasad sayan isyu na Panag-bantayan so ibabaga na Biblia tungkol ed bilay tan patey.
MANUNAN ARTIKULO
Wala Kasi Bilay Kayari Ipatey?
Lapud nanduruma so papanisiaan na totoo tungkol ed no antoy nagawad sikatayo no ompatey tayo, wala kasi napangalaan tayo na napantiwalaan ya impormasyon?
MANUNAN ARTIKULO
Antoy Ibabaga na Biblia Tungkol ed Bilay tan Patey?
Kasin walay walad dalem na laman tayo ya mantultuloy ya manbilay? Kasin walay imortal ya kamarerwa tayo? Iner so kawalaan na saray inaatey?
No Grabe so Sakit na Inad-arom
Anto ray nagawaan pian natulongan tan naasikaso so kapamilyan mansasakit? Panon ya nasarag na saray mangaasikaso so nanduruman emosyon ya nalikna da legan ya onggragrabe sakit to?
Si Elias Hutter tan Saray Marakdakep ya Edisyon To na Hebreon Biblia
Si Elias Hutter, ya scholar nen 16th century, et nan-publish na duaran edisyon na Hebreon Biblia ya talagan marakdakep tan mausa-usar.
Malet a Garantiya na Sankamelagan a Letra na Hebreo
Antoy labay ya ibaga nen Jesus nen binitla toy sankamelagan ya letra ed alphabet?
Paraiso ed Dalin—Imahinasyon Labat o Talagan Wala?
Manlapu la nensaman et interesadon maong iray totoo ed abalang ya paraiso diad dalin. Kasin nipawil itan ya paraiso?
Antoy Ibabaga na Biblia?
Say kapagaan et singa parte la na bilay tayo. Antoy makatulong pian agtayo masyadon mapagpaga?
Arum nin Walad Online
Akin et Ompapatey so Totoo?
Say ebat na Biblia ed sayan tepet et mangiiter na ligliwa tan ilalo.

robotstxt: allowed

filter: keep


text:
KAPITULO 44
Nepeg a Saray Kaaro Tayo et Mangaaro ed Dios
SARAY kakaaro et totoo a labay tayon katongtong tan kaulop. Balet importante so pakawalaan na dugan klase na kakaaro. Siopa so nibagam a sankaabigan a nakaaro tayo?— On, si Jehova a Dios.
Nayari tayo kasin nakaaro so Dios?— Ibabaga na Biblia a si Abraham, sakey a toon nambilay nensaman, so “kaaro nen Jehova.” (Santiago 2:23, NW) Antam no akin a sikatoy kaaro nen Jehova?— Say ebat na Biblia et lapud tinulok nen Abraham so Dios. Sikatoy tinmulok anggano say impagawa ed sikato et mairap a gawaen. Kanian pian magmaliw a kaaro nen Jehova, nepeg tayon gawaen so makapaliket ed sikato, a singa ginawa nen Abraham tan singa naynay a ginawa na Sankamaongan a Managbangat.
Inkuan nen Jesus ed saray apostol to: “Sikayo so kakaarok, no gawaen yo so saray bengatla ya ingganggan ko ed sikayo.” (Juan 15:14) Lapud amin ya imbaga nen Jesus ed totoo et nanlapud si Jehova, say labay ya ibaga nen Jesus et saray kakaaro to et saraman so angunor ed ipapagawa na Dios ed sikara. On, amin a kakaaro to so angaro ed Dios.
Arum ed saray sankaapitan a kakaaro na Sankamaongan a Managbangat et saray apostol to, a saray litrato ra so nanengneng mo diad pahina 75 na sayan libro. Akiulop ira ed sikato a nambiahe tan sikatoy tinulongan dan nampulong. Maslak et kaulop nen Jesus irayan lalaki. Nandurungo ira ed panangan. Nantotongtongan da so nipaakar ed Dios. Tan saniiba iran nanggawa na arum niran bengatla. Balet ta dakel niray kakaaro nen Jesus. Sikatoy tinmuloy ed sikara, tan maliket iran nankakaiba.
Say sakey a pamilyan labalabay nen Jesus a tuloyan et manaayam ed melag a baley na Betania, asingsingger ed baleg a syudad na Jerusalem. Kasin nanonotan mo ira?— Sikara di Maria tan Marta tan say agi ra, si Lazaro. Tinawag nen Jesus si Lazaro bilang kaaro to. (Juan 11:1, 5, 11) Say rason a labalabay nen Jesus iyan pamilya tan nanliketan toy akiulop ed sikara et lapud inaro ra si Jehova tan nanlingkor ira ed Sikato.
Agkabaliksan na saya a si Jesus et aliwan mapangasi ed totoo ya agnanlingkor ed Dios. Sikato met so mapangasi ed sikara. Sikato ni ingen so linma ed kaabungan da tan akipangan ed sikara. Saya so rason no akin ya imbaga na arum a si Jesus et “kaaro na saray managsingil na buis tan saray managkasalanan.” (Mateo 11:19, NW) Say katuaan to et aglinma si Jesus ed kaabungan na sarayan totoo lapud labay toy klase na panagbilay da. Sikaray binisita to ta pian nitongtong to ed sikara so nipaakar ed si Jehova. Nanggunaetan ton tulongan ira pian ontunda la iran manggawa na saray mauges tan manlingkor ira ed Dios.
Aminsan ya agew et agawa iya diad syudad na Jerico. Ondadalan labat ed saman si Jesus a paonla ed Jerusalem. Dakdakel so totoo diman, tan wadman met so sakey a lakin manngaran na Zaqueo. Labay ton nanengneng si Jesus. Balet ta melmelag si Zaqueo, tan agto nanengneng lapud asaniban na dakel a totoo. Kanian sikatoy binmatik ed banda’d unaan na dalan tan kinmalab ed kiew ta pian nanengneng toy Jesus ya ondalan.
Sanen akasabi si Jesus ed saman a kiew, tinmangay tan inkuan to: ‘Apuram so onepas, lapud onla ak natan ed abung mo.’ Balet si Zaqueo so mayaman a too a nanggawa na mauges iran bengatla. Akin a labay nen Jesus so onla ed abung na ontan a klase na too?—
Aliwan lapud labay nen Jesus so klase na panagbilay na saman a laki. Sikatoy linma diman pian itongtong to ed si Zaqueo so nipaakar ed Dios. Naimano nen Jesus no panon a sikatoy nanggunaetan na saman a laki a nanengneng. Kanian amta to a si Zaqueo et labay toy ondengel. Saya so maabig a pankanawnawan nitongtong ed sikato so klase na panagbilay ya ibabaga na Dios a nepeg a tumboken na totoo.
Kanian, antoy agawa bilang resulta?— Labalabay nen Zaqueo iray bangat nen Jesus. Panermenan to so impansaol to ed totoo, tan insipan ton ipawil so kuarta ra ya agto kanepegan ya alaen. Insan sikatoy nagmaliw a patumbok nen Jesus. Diad saman et nagmaliw a sankaaro si Jesus tan si Zaqueo.
No tumboken tayo so ehemplo na Sankamaongan a Managbangat, kasin bisitaen tayo iray totoo ya agtayo kakaaro?— On. Balet agtayo oonla ed abung da lapud labay tayoy klase na panagbilay da. Tan agtayo labay so manggawa na mauges a kaiba ira. Bisitaen tayo ira ta pian itongtong tayo ed sikara so nipaakar ed Dios.
Balet saray maapit a kakaaro tayo et saramay labalabay tayon nakaulop. Pian magmaliw iran dugan klase na kakaaro, nepeg a labalabay ira na Dios. Arum so nayarin agda ingen kabat si Jehova. Balet no sikatoy labay dan nakabat, natulongan tayo ira. Tan sano aaroen da la si Jehova a singa sikatayo, insan nayari tayo lan magmaliw a maapit a sankakaaro.
Wala so sananey a paraan pian naamtaan no kasin say sakey et magmaliw a maong a kaaro. Imanom iray gagawaen to. Kasin sikatoy manggagawa na makapuy ed arum a totoo insan to panliketan itan? Agta makapuy itan?— Kasin sikatoy naynay a sengegan na gulo? Agtayo labay so napilanor ed sikato, agta ontan?— Odino kasin gagagalaen toy manggawa na saray mauges insan to isipen a sikatoy masilib lapud sikatoy agnarel? Anggano satan a too et agnarel, anengneng na Dios so ginawa to, agta ontan?— Kasin saray totoon manggagawa na saray ontan et maong a pikaaroan tayo?—
Pialam so Bibliam. Nengnengen ta no antoy ibabaga na Biblia ed no panon a say kakaaro tayo so mangapekta ed panagbilay tayo. Say teksto so nabasa ed 1 Corinto kapitulo 15, bersikulo 33. Aromog mo la?— Onia so nabasa: “Agkayo patitilaan. Saray mauges a kaulop deralen da so saray maong ya ugugali.” Kabaliksan na saya a no miulop tayo ed mauges a totoo, ompan magmaliw itayo met a mauges. Tua met a say maong a kakaaro so ontulong ed sikatayon mamaaligwas ed maong iran ugali.
Agtayo lilingwanan a say sankaimportantian a Persona ed bilay tayo et si Jehova. Agtayo labay a naderal so relasyon tayo ed sikato, agta ontan?— Kanian nepeg a seguroen tayo a mikaaro tayo labat ed saraman so mangaaro ed Dios.
Say kaimportantian na dugan klase na kakaaro so nipabitar diad Salmo 119:115; Uliran 13:20; 2 Timoteo 2:22; tan 1 Juan 2:15.


text:
Nagmaliw a dalan parad andi-anggaan a kililiktar (9)
Pasakbay nipaakar ed pagmaliw ya ugaw ed espiritual (11-14)
5 Ta balang atagey a saserdote a pinili ed limog na totoo et tinuro parad sikara pian mangasikaso ed saray bengatlan nipaakar ed Dios,+ diad ontan et niyapay to ray regalo tan bagat parad saray kasalanan.+2 Nayarian toy mideneng a mapangasi* ed saray mankakasalanan a kulang na kakabatan, ta amta ton wala met iray kakapuyan to,3 tan lapud satan et kaukolan toy mangiyapay parad saray dilin kasalanan to a singa gagawaen to parad saray kasalanan na totoo.+4 Say too a naiikdan na sayan kagalangan et aliwan lapud dilin panlabayan to, noagta naawat to labat itan sano sikatoy tinuro na Dios, a singa si Aaron.+5 Ontan met, say Kristo et agto inggloriay sarili to+ diad impagmaliw ton atagey a saserdote, noagta sikatoy inggloria na samay Sakey ya angibagad sikato: “Sika so ana’ko; diad sayan agew et nagmaliw ak ya amam.”+6 Ta onia met so inkuan tod sananey a pasen ed kasulatan, “Sakey kan saserdote ed andi-anggaan a mipadpara ed si Melquisedec.”+7 Sanen manbibilay diad dalin si Kristo,* sikatoy masimoon a nampikasi tan kinmerew tekep na maksil ya akis tan saray lua+ diad Dios a makapangiliktar ed sikato ed ipapatey, tan naebatan iray pikakasi to lapud walay takot tod Dios.8 Anggano sikato so anak, naaralan toy katutulok lapud saray asagmak to.+9 Tan sanen nagnap la,+ sikatoy nagmaliw a dalan pian makaawat na andi-anggaan a kililiktar so amin ya ontutulok ed sikato,+10 lapud sikatoy tinuro na Dios bilang atagey a saserdote a mipadpara ed si Melquisedec.+11 Dakel so nibaga mi nipaakar ed sikato, balet mairap itan ya ipaliwawa lapud nagmaliw ya epel so pakadngel yo.12 Ta natan et managbangat kayo la komon, balet kaukolan a walay mangibangat lamet ed sikayo ya igapo to ed saray manunan aaralen+ nipaakar ed saray sagradon mensahe na Dios, tan pinmawil kayod dati a singa sakey a mankaukolan na gatas, imbes ya anawet a naakan.13 Ta say siopaman a gatas nin siansia so iinumen to et agto amta so salita na inkatunong, lapud sikatoy melag nin ugaw.+14 Balet say anawet a naakan et parad saray matatken la, a diad panguusar dad pakayari ran manebek et nipapasal itan a mangibiig ed duga tan aliwa.


text:
Kantaan si Jehova
—Balo Iran Kansion
I-enjoy iray balon kansion parad pangidayew ed si Jehova a Dios. I-download so musika tan liriko, tan ipraktis irayan balibalin kansion.
Niletneg Lay Panarian—Onsabi La Komon Itan!
Balibalin kansion parad Panarian pian nidayew si Jehova a Dios tan bidbiren so uley nen Kristo Jesus diad Panarian.
Ikdan Mo Kami na Pakpel
Mibiang ed sayan pikakasi ed si Jehova pian makpel ya nipulong so ngaran to.
Jehova so Ngaran Mo
Idayew so maglorian ngaran nen Jehova tan ipaamta ed amin ya totoo ya sikato so Sankatagyan.
Ibangat Iran Mansiansian Malet
Pikakasi ed si Jehova parad proteksion, panangasikaso, tan tulong to pian makapanmatoor tan makapansungdo ed lumba parad bilay.
Bilay na Payunir
Ikansion so panangarom ed si Jehova tan ed liket ya naliliknam ed marakdakep a kimey tan bilay mo.
Anapen Iray Mangaaro ed Kareenan
Makapabiskeg iyan kansion nipaakar ed panangaro tayod totoo tan ed panaanap tayoy karnero na Dios.
Pulongan so Amin a Klase na Totoo
Kansionen so inkamaong nen Jehova tan ed betang tayon awaten so amin ya klase na totoo ya magmaliw a kaaro na Dios.
Liwawa ed Ambilunget a Mundo
Sinminag ed mundo, mensahe tid totoo.
Bilay Da so Nalalanor
Nepeg tayon ipulong so mensahe na Dios legan ya wala ni panaon.
Manparaan ya Manpulong
Mas marakep la komon so mansiansia ed abung, balet walay makatulong pian nagawaan tayoy manpulong.
Singa Yo Met La Ginawa ed Siak
Ipapasen nen Jesus ya amin ya ipapanengneng ya panangaro tan suporta ed saray nilanaan ya agagi to et singa met la ginawa ed sikato.
Espisyal a Kayarian
Mabmabli ed si Jehova iray ananak ton nilanaan na espiritu, tan labalabay dan gawaen so linawa to.
Inter Moy Bogbogtong ya Anak Mo
Pisalamatan si Jehova lapud sankablian ya regalo. Naikday ilalo so amin.
Misalamat Lapud Dondon
Say dondon bagat nen Jesus so sankabalegan a panangaro nen Jehova, kanian nepeg tayon pisalamatan diad andi-anggaan.
Ontulong ed Kimey
Ipatnag ya panliliketan moy manlingkor ed si Jehova ed anggan anton paraan ya pangusaran tod sika.
Say Kiparungtal na Ananak na Dios
Pitalaran tayo la so agew ya paolien la nen Jehova ed tawen iray agagi na Kristo, pian nakaiba rad pananalo to tan pangawat toy premyo.
Sika so Ilalo, Biskeg, tan Kompiyansa Mi
No onkakapuy so liknaan tayo lapud saray problema ed bilay, say Dios so panlapuan na ilalo, biskeg, tan kompiyansa tayo.
Antoy Naliliknam?
Antoy naliliknam no ginawam so anggaay nayarian mon anapen iray makanepegan?
Mantultuloy Tayon Mansungdo
Kansion ya ontulong ed sikatayon nasungdoan iray irap tan matoor ya manlingkor ed si Jehova anggad angga.


text:
PARTE 6
Antoy Naaralan Tayo ed Baleg a Delap?
Dineral na Dios iray mauges, balet insalba Toy Noe tan say pamilya to. Genesis 7:11, 12, 23
Inmuran ed loob na 40 agew tan 40 labi, tan alipos so interon dalin. Inatey so amin mauges a totoo.
Nilukpos na saray rebelyoson anghel so toon laman da tan nagmaliw iran demonyo.
Saramay walad loob na biong et nisalba. Anggaman sinmabi panaon ya inatey lanlamang si Noe tan say pamilya to, bilayen lamet ira na Dios a walaan na ilalon manbilay ya andi-angga.
Deralen lamet na Dios iray mauges tan isalba to ray maong a totoo. Mateo 24:37-39
Si Satanas tan saray demonyo to et siansia nin mangiimpluensya ed totoo.
Singa met nen panaon nen Noe, dakel natan so agmalabay ed maaron panangibangat nen Jehova. Agla mabayag et deralen nen Jehova so amin a mauges.—2 Pedro 2:5, 6.
Say arum a totoo et singa si Noe. Ondedengel ira ed Dios tan gagawaen day ibabaga to; sikara so Tasi nen Jehova.
Manaral Ni
MAONG A BALITA YA NANLAPUD DIOS!
Panon Mon Nabirbir so Dugan Panagdayew?
Kasin saksakey labat so dugan relihyon? Amtaen so limaran pakabirbiran na dugan panagdayew.


text:
Anlong ed Pangasinan
No labay yon iiarom so insulat yon anlong diad bolong ya aya, iiarom yo labat.[edit | edit source]
- Salmo, Saray
- Listaan na Saray Anlong nen Jose Villamil Jovellanos
- Listaan na Saray Anlong nen Anak na Alaminos/rochlem
- Listaan na Saray Anlong nen Atsi Paz
- Listaan na Saray Anlong nen Gladys ya taga-Calasiao
- Listaan na Saray Anlong nen Kankanti
- Listaan na Saray Anlong nen Manonton Dalan
- Listaan na Saray Anlong nen Quantum Mc2
- Listaan na Saray Anlong nen Zenaida de Guzman Poserio
- Listaan na Saray Anlong nen Watus Robles Solis
- Listaan na Saray Anlong nen Gin. S. Quesada


text:
SEKSION 1
Patulongan ed Dios Pian Maliket so Panangasawa Yo
“Samay amalsa ed sikara diad gapo et ginawa to ran laki tan bii.”
Si Jehova * a Dios so angasal ed sankaunaan ya laki tan bii. Ibabaga na Biblia ya ginawa toy sankaunaan a bii “insan inyakar to ed laki.” Diad liket nen Adan et nibaga to: “Saya so pukel na saray pukepukel ko, tan laman na laman ko.” (Genesis 2:22, 23) Agmanguuman si Jehova, anggad natan et labay to nin magmaliw a maliket iray sanasawa.
No mangasawa o miasawa ka, ompan say antam et naynay lan maliket so bilay. Balet diad tua, anggan saray sanasawan maar-aro ed balang sakey et ondalan ya ondalan ed problema. (1 Corinto 7:28) Diad sayan brosyur, nabasam iray prinsipyod Biblia ya no tumboken mo et mamaliket ed sikayon sanasawa tan ed pamilyam.
1 AWAT MOY PAPEL YA INTER NA DIOS ED SIKA
NO ANTOY KUAN NA BIBLIA: Say asawan laki so ulo na pamilya.
No sakey kan asawan laki, iilaloan nen Jehova ya asikasoen moy asawam. (1 Pedro 3:7) Sikatoy ginawa na Dios ya katulongan mo tan labay ton igalang tan aroen mo. (Genesis 2:18) Kaukolan mon ar-aroen so asawam tan akaparaan kan mangiyunad pankaabigan to.
No sakey kan asawan bii, iilaloan nen Jehova ya respetoen mon maong so asawam tan tulongan mon nagawaay papel to. (1 Corinto 11:3; Efeso 5:33) Suportaan mo ray desisyon to tan mikoopera kad sikato. (Colosas 3:18) No gawaen mo ’tan, maganggana kad pakanengneng na asawam tan nen Jehova.
NO ANTOY NAYARIM A GAWAEN:
Tepetan moy asawam no antoy gawaen mo pian magmaliw kan mas maong ya asawa. Dengel kan maong, tan gawam so anggaay nayarian mon naparakep ni ugalim
Araley manpasensya. Kaukolay panaon pian naaralan yon paliketey balang sakey
2 AG-IBABALIWALAY NALILIKNA NA ASAWAM
NO ANTOY KUAN NA BIBLIA: Iyansakit moy asawam. (Filipos 2:3, 4) Pablim so asawam, tan tandaan ya labay nen Jehova a “mauyamo ed amin” iray totoo to. (2 Timoteo 2:24) ‘Saray salitan agla ninonot et singa ra espadan makasugat, balet makapaabig iray salitan napnoy kakabatan.’ Kanian pilim iray ibagam. (Probirbio 12:18, Maung a Balita) Tulongan ka na espiritu nen Jehova ya mansalitan magalang tan maaro.
NO ANTOY NAYARIM A GAWAEN:
Antis yon pantongtongan iray seryoson bengatla, ipikasim ya mansiansia ka komon a kalmado tan aliwan saradoy isip
Apipiger moy ibagam tan pangibagam
3 ISIP MON MANKA-TEAM KAYO
NO ANTOY KUAN NA BIBLIA: No mangasawa o miasawa ka, ‘saksakey kayo lan laman.’ (Mateo 19:5) Balet siansia nin duara kayon indibidual ya nayarin mandumaay opinyon. Kanian kaukolan yon aralen ya manparehoy isip tan liknaan yo. (Filipos 2:2) Kaukolan kayon mankasakey no mandedesisyon. Ibabaga na Biblia ya: “No walay pantotongtong, nasumpal iray plano.” (Uliran 20:18, NW) Onkonsulta kayod Biblia sano manggagaway importante iran desisyon.
NO ANTOY NAYARIM A GAWAEN:
Ipaamta ed asawam so naliliknam, aliwa labat ya saray impormasyon odino opinyon
Antis kan mitarato ed arum, ikonsultam nid asawam
^ par. 4 Ipapaamta na Biblia ya say ngaran na Dios et Jehova.
Manaral Ni
SAY PANAG-BANTAYAN
Asawan Lalaki—Gawaen ya Maligen so Abung Yo
Nayarin mainawa ed pinansyal so sakey a pamilya balet ta aliwan mainawa ed mas importantin bengatla.
EBAT ED SARAY TEPET ED BIBLIA
Kasin Makatulong so Biblia Pian Magmaliw ya Maliket so Pamilyak?
Saray makabat ya bilin base ed Biblia et minilyon lan lalaki tan bibii so atulongan to pian magmaliw ya maliket so pamilya da.


text:
JW LIBRARY
Gapoan ya Usaren so JW Library—Android
Welcome ed JW Library. Denesinyo iyan app parad pambasa tan panaral na Biblia. Na-access mo ray manunan features na app diad navigation drawer. Pian nalukasan so navigation drawer, i-swipe ed kawigi na screen o pindoten so Menu button ya walad kawigi diad bandad tagey.
Bible
Diad Bible view, makapanbasa tan makapan-install ka na saray translation na Biblia. Pindoten so libro na Biblia insan numero na kapitulo pian nigapom so manbasa. Legan kan manbabasa, nanengneng mo iray paimanod leksab, saray marginal reference, tan arum ya translation na Biblia diad Study pane.
No mananap kay arum ya teksto, lukasan so navigation drawer tan pindoten lamet so Bible pian makapawil kad saray libro na Biblia.
Publications
Diad Publications view, nanengneng mo ray publikasyon ya babasaen, audio, tan video. Pindoten so publikasyon insan say artikulo pian nigapom so manbasa. Legan kan manbabasa, sarag mon nengnengen iray nisitan teksto. Pindoten so nisitan teksto pian nanengneng diad Study pane. Pindoten so link diad Study pane pian makaonla kad bersikulo na Biblia.
Pian makalukas kay arum ya publikasyon, lukasan so navigation drawer tan pindoten lamet so Publications pian makapawil kad saray publikasyon.
Daily Text
Lukasan so navigation drawer, tan pindoten so Daily Text pian nanengneng so tekstod sayan agew.
Online
Diad Online section na navigation drawer, wala ray link ya onlad saray website tayo.
Sankabaloan Iran Feature
Lanang mon i-update so gadyet mo pian walad sikay sankabaloan iran feature na JW Library.
Mas marakep no walad sika so sankabaloan ya bersion na Android ya available parad gadyet mo. Nengnengen iyan link parad kaaruman ya impormasyon: https://support.google.com/nexus/answer/4457705.
Pian mas mainomay, sarag mon i-set ed automatic app updates so settings na gadyet mo. Nengnengen iyan link parad kaaruman ya impormasyon: https://support.google.com/googleplay/answer/113412.


text:
PARTE 9
Kapigan Onsabi so Paraiso?
Saray kaguloan ed dalin so paneknek ya magano lan onsabi so Panarian na Dios. Lucas 21:10, 11; 2 Timoteo 3:1-5
Saray dakel ya nagagawa natan et impasakbay la na Biblia. Ibabaga na satan ya saray totoo et magmaliw a maaro ed kuarta, agmatulok ed atateng, masebeg, tan maaro ed likeliket.
Walaray maksil a yegyeg, guerra, eras, tan onkakayat ya sakit. Nagagawa la iraya natan.
Ontan met, inkuan nen Jesus a say maong a balita nipaakar ed Panarian so nipulong ed interon dalin.—Mateo 24:14.
Say Panarian so mangekal ed amin a kaugsan. 2 Pedro 3:13
Magano lan deralen nen Jehova so amin a mauges.
Si Satanas tan saray demonyo to et dusaen.
Saramay ondengel ed Dios so makaliktar tan manayam ed mareen a balon mundo, ya anggapo lay takotan da, walay talek da ed sakey tan sakey, tan manaaroan ira.